Diari Oficial de la Generalitat Valenciana


Sumari del DOGV 3864, del 25-10-2000 (2000/8485)

DECRET 157/2000, de 17 d'octubre, del Govern Valencià, pel qual es regula la rehabilitació d'escuts i banderes municipals històrics d'ús immemorial.
----------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/10/17/157/dof/vci/html**

### Dades del document

Número de DOGV
:   3864

Data del DOGV
:   25-10-2000

Secció del DOGV
:   I. DISPOSICIONS GENERALS

Número del document
:   2000/8485


Data del document
:   17-10-2000

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * heràldica
    * bandera
    * reglament administratiu
    * legislació
    * administració local

DECRET 157/2000, de 17 d'octubre, del Govern Valencià, pel qual es regula la rehabilitació d'escuts i banderes municipals històrics d'ús immemorial. [2000/X8485]
  
El Decret 116/1994, de 21 de juny, del Govern Valencià, pel qual es regulen els símbols, tractaments i honors de les entitats locals de la Comunitat Valenciana, estableix uns criteris heràldics i vexil·lològics respecte a la forma i el timbre dels escuts i les banderes municipals que s'aproven a la Comunitat Valenciana.
  
Aquests criteris són conseqüència de diferents reunions mantingudes amb experts de tot Espanya, però, a més a més, s'ha tractat de crear elements distintius tradicionals al Regne de ValÈncia i a la resta de la Corona d'Aragó.
  
No obstant això, la Comunitat Valenciana, com a comunitat històrica, ha tingut una heràldica municipal pròpia, fet que suposa que molts municipis utilitzen escuts i banderes amb caràcter immemorial. Sotmetre aquests escuts i banderes a les formes establides en el decret abans esmentat suposaria trencar amb la pròpia història.
  
Tanmateix, l'ús immemorial d'un escut o una bandera no implica, des d'un punt de vista legal, la seua oficialització fins a l'aprovació per la Generalitat Valenciana, la qual té aquesta competència.
  
Aquesta aprovació ha de sotmetre's a un procediment simple, en el qual es pronuncie l'ajuntament afectat però sense necessitat de ser sotmès al tràmit d'informació pública, perquè no es tracta d'un escut nou, sinó de l'oficialització o rehabilitació de l'escut o bandera que històricament corresponia al municipi.
  
La determinació del caràcter històric i l'ús immemorial haurà de ser degudament documentada pels ajuntaments i contrastada pel Consell Tècnic d'Heràldica, òrgan assessor, en aquesta matèria, de la Generalitat Valenciana.
  
En conseqüència, a proposta del conseller de Justícia i Administracions Públiques i amb la deliberació prèvia del Govern Valencià en la reunió del dia 17 d'octubre de 2000,
  
DECRETE
  
Article 1. Objecte
  
El present decret regula la rehabilitació per les corporacions locals d'aquells escuts i banderes històrics d'ús immemorial.
  
Article 2. Definició d'escut i bandera històrics d'ús immemorial
  
S'entén per escut o bandera històrics d'ús immemorial aquelles que hagen sigut utilitzades de forma pròpia, continuada i ininterrompuda pels ajuntaments amb anterioritat a l'any 1837, data de la desaparició del règim senyorial, fins als nostres dies.
  
Article 3. Definició de rehabilitació d'escut o bandera històrics d'ús immemorial
  
S'entén per rehabilitació d'un escut o bandera històric d'ús immemorial l'oficialització i aprovació d'aquests per l'òrgan competent de la Generalitat Valenciana, sense perjuí que hagen sigut aprovats o concedits amb anterioritat per l'òrgan o autoritat competent.
  
Article 4. Procediment
  
La rehabilitació d'un escut o bandera històric d'ús immemorial seguirà el procediment següent:
  
a) Elaboració d'una memòria o un estudi tècnic, subscrit per un expert en heràldica o vexil·lologia, en el qual es justifique detalladament l'ús immemorial de l'escut o la bandera, amb una relació circumstanciada dels fons bibliogràfics, sigil·logràfics, arxivístics o monumentals, entre altres, en els quals es perceba clarament l'escut o la bandera que es pretén rehabilitar. Es podrà sol·licitar l'elaboració d'aquest estudi al Consell Tècnic d'Heràldica.
  
b) Acord del ple de la corporació sol·licitant la rehabilitació de l'escut o bandera, amb una descripció detallada d'aquests.
  
c) El certificat de l'acord, junt a la memòria o estudi i dos dibuixos de l'escut o bandera en què s'aprecien els colors i metalls aplicats, serà remés a la Direcció General competent en matèria d'Administració Local, la qual sol·licitarà dictamen al Consell Tècnic d'Heràldica.
  
Article 5. Resolució
  
Si el dictamen del Consell Tècnic d'Heràldica és favorable, el conseller competent en matèria d'Administració Local, dictarà la resolució que rehabilita l'escut o bandera municipal i oficialitza l'ús.
  
Aquesta resolució serà publicada en el Diari Oficial de la Generalitat Valenciana i serà comunicada a l'entitat interessada.
  
Article 6. No consideració d'escut o bandera històrics d'ús immemorial
  
Si el Consell Tècnic d'Heràldica estimara que l'escut o bandera no és històric ni d'ús immemorial, es tornarà tota la documentació a l'ajuntament corresponent perquè tramite l'expedient d'acord amb el procediment d'aprovació d'escuts i banderes, previst en el Decret 116/1994, de 21 de juny, del Govern Valencià.
  
DISPOSICIÓ ADDICIONAL
  
El procediment regulat en aquest decret té caràcter voluntari, i l'entitat local interessada podrà optar per seguir el procediment regulat en el Decret 116/1994, de 21 de juny, del Govern Valencià.
  
DISPOSICIÓ TRANSITÒRIA
  
Els procediments ja iniciats a l'empara del Decret 116/1994, per a la rehabilitació d'escuts o banderes històrics d'ús immemorial, s'adaptaran a allò previst en aquest decret.
  
València, 17 d'octubre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Justícia i Administracions Públiques,
  
CARLOS GONZÁLEZ CEPEDA


Còpia Permalink ELI